Гулъытэ хэха зыхуэфащэхэр
Бэвыкъуэ Эрдогъан Дузджэ университетым и адыгэбзэ къудамэр япэу къэзыуха еджакIуэхэм ящыщу Тащчы (Тхьэпс) Яасин интернеткIэ дыдэуэршэращ. Адыгэбзэ егъэджэн икIи егъэщIэнымкIэ щIэуэ техникэхэм толэжьыхь ар. Bzefit.com сайтымкIэ дерсхэр ярет, анэдэлъхубзэр зэзыгъащIэхэм, Iуэхум ехьэлIа псори езым игъэхьэзырурэ. Абы упщIэ зыбжанэкIэ зыхуэдгъэзащ.
— Яасин, уэ сыт хуэдэ щIыкIэкIэ зэбгъэщIа адыгэбзэр, абы дэнэ ущыхуеджа?
— 2014 — 2019 гъэхэм Дузджэ университетым и адыгэбзэ къудамэм сыщеджащ. Абы сызэрыщIэса илъэситхум адыгэбзи, урысыбзи щызэзгъэщIащ, инджылызыбзэми сыхуеджащ. Сэ армырами къэбэрдей диалектыр къызгурыIуэрт, ауэ сыпсэлъэфыртэкъым. 2014 гъэм сызыщIэтIысхьа адыгэбзэ къудамэм кIахэ диалектыр щызэзгъащIэу щIэздзащ. Абы сыхуеджэху, си къэбэрдей диалектри хэкIуэтащ. Иджыпсту диалектитIри зэран имыIэу къызопсэлъыф икIи дерси сотыф.
— Жылэ еджапIэхэм егъэджакIуэу, гъэсакIуэу ущылэжьэфын щхьэкIэ сыт хуэдэ зэфIэкIхэр убгъэдэлъын хуей?
— Япэрауэ, адыгэбзэмкIэ щIэныгъэ нэхъыщхьэ убгъэдэлъыпхъэщ. ЕгъэджакIуэу улэжьэну хуитыныгъэ узэриIэм щыхьэт техъуэ дэфтэри щIыгъун хуейщ. Сэ щезгъаджэ IуэхущIапIэхэу Истамбыл — Багъджылар икIи Газиосманпэщэ щыIэхэм щызекIуэ хабзэхэр апхуэдэщ. Абыхэм еджакIуэ куэд щызиIэщ. Псалъэм папщIэ, Истамбыл Багъджылар жылэ еджапIэм епхауэ узуняйла Адыгэ Хасэм щызогъаджэ цIыху 29-рэ. Истамбыл Газиосманпэщэ щыIэ Адыгэ Хасэми еджакIуи 10 хуэдиз щызиIэщ.
Абыхэм нэмыщI, зы илъэс ипэкIэ къызэзгъэпэща Bzefit.com сайтми Америкэм и Штат Зэгуэтхэмрэ Германиемрэ ящыщу цIыхуи 4, Тыркум щыпсэууэ еджакIуи 8 мэхъу. Сайтым щызиIэ дерсхэри хэту, тхьэмахуэм сыхьэт бжыгъэу 30 — 35 хуэдиз сиIэщ.
— Еджэным къыщыбгъэсэбэп дэфтэрхэр, тхылъхэр зэбгъэгъуэтынымкIэ гугъуехьхэр щыIэ?
— Адыгэбзэ зэгъэщIэныр езыгъэжьа къудейхэр щхьэхуэу зы методикэкIэ изогъаджэ. Техникэр зэрыщхьэпэри жыIэн хуейщ. Адыгэбзэр зэзгъэджхэм я щIэныгъэр нэхъ куу хъуху, сэри методикэр сохъуэж. Езгъаджэхэм къахокI, сэ ест дерсхэм нэмыщI, нэгъуэщI тхылъ гуэри адыгэбзэкIэ зимыIэхэр. Апхуэдэхэм нэхъ сакъыу сахущытщ.
— Адыгэбзэр еджапIэхэм къыщыхахын папщIэ, сыт хуэдэ лэжьыгъэ ядегъэкIуэкIыпхъэ, псом хуэмыдэу адыгэ адэ-анэхэм?
— Зи гугъу пщIы Iуэхугъуэр ди хасэхэр илъэс зыбжанэкIэ зэлэжьу убзыхуа иджыкIэ мыхъуащ. Сэ сызэрегупсысымкIэ, егъэджакIуэ Iэзэхэр зыхэт бзэ комиссэ гуэрхэр къызэгъэпэщын хуейщ, а Iуэхур я пщэрылъу. Адыгэхэр къэдгъэушын хуейщ, ди анэдэлъхубзэм и къэкIуэнур зэрыгузэвэгъуэр ягурыдгъаIуэу.
Епсэлъар
БЭВЫКЪУЭ Эрдогъанщ.
